„ Ljóðið er eins og tíminn og tíminn er eilífur . Sumt er bara skrifað fyrir augnablikið , en augnablikið er hluti af tímanum , augnablikið er hluti af ævi hvers og eins . “ Kristján Guðlaugsson fæddist á Akranesi 1949 . Hann lauk stúdentsprófi frá MR 1968 og dvaldi næstu ár í Svíþjóð við nám í kínversku og sagnfræði . Heimkominn kenndi hann innflytjendum íslensku við Námsflokka Reykjavíkur . Hann var formaður Kínversk-íslenska menningarfélagsins um árabil og heimsótti Kína mörgum sinnum á þeim árum . Var líka aðalritari Kommúnistaflokks Íslands ( ml ) meðan sá flokkur starfaði . Eftir ársdvöl í Kína hvarf hann til Noregs þar sem hann lauk námi í blaðamennsku . Hann bjó og starfaði nær aldarfjórðung í Stavanger sem blaðamaður og ritstjórnarfulltrúi dagblaðsins Rogalands Avis . Kenndi líka við háskólann í Stavanger , norsku , kínversku og kínverska sögu . Sem blaðamaður fór hann meðal annars til Króatíu á tímum Balkanstríðsins og til Kúrdahéraðanna í Tyrklandi og Írak á dögum Írakstríðsins . Ljóðin sem hér birtast eru endurminningar frá öllum þessum árum .